ལས་རྐྱ་ཞིངདུ་མནོས་ཏེ།།སྔ་མཁོ་བཞིན་རྣལ་དུ་རྨེད་ཅིང་མཆྀས་པ་ལས།།ཞེས་བྱུང་ཞིང་།འདིར་བྱུང་བའི་སྔ་མཁོ་ཞེས་པ་ནི་སྔོན་ལྟར་ཞེས་པའི་དོན་ཡིན་ངེས་ཤིང་།སྔ་མཁོ་བཞིན་ཞེས་སྦྱར་ན་སྔ་མ་བཞིན་ནམ་སྔོན་བཞིན་ཞེས་པའི་དོན་ནོ།དེས་ན་སྔ་མཁོ་ནི་བཙན་པོའི་སྐབས་ཤིག་ནས་དར་ཡོད་པའི་བརྡ་ཡིན་པ་ཤེས་ནུས་སོ།ཡང་།མདོ་མཛངས་བླུནདུ།རྒྱལ་པོས་སྨྲས་པ།གལ་ཏེ་བདག་ཐོག་མ་ནས་ཐ་མའི་བར་དུ་འགྱོད་པའི་སེམས་མེད་པ་ཡིན་ན།ལུས་ཀྱི་རྨ་འདི་སྔ་མཁོ་བཞིན་དུ་སོས་པར་གྱུར་ཅིག་ཅེས་སྨྲས་མ་ཐག་ཏུ་ལུས་སྔ་མཁོ་བཞིན་དུ་རྨ་མེད་པར་གྱུར་ཏོ།།ཞེས་དང་།ཡང་དེ་རུ་བདག་གི་ལུས་འདི་སྔ་མཁོ་བཞིན་དུ་རྨ་མེད་པར་གྱུར་ཅིག་ཅེས་སྨྲས་མ་ཐག་ཏུ་རྒྱལ་བོའི་ལུས་སྔོན་བས་ལྷག་པར་བཟང་བར་གྱུར་ཏོ།ཞེས་སོགས་བཞིན་སྔ་མཁོ་ཞེས་པ་ལན་གྲངས་མང་པོར་བྱུང་ཞིང་།གསེར་འོད་དམ་པའི་མདོ་སྡེའི་དབང་པོའི་རྒྱལ་པོ་ཐེག་པ་ཆེན་པོའི་མདོཞེས་པ་ལས།སྨན་དཔྱད་གང་ཅི་བསྟན་པ་དེས་སེམས་ཅན་དེ་དག་ཐམས་ཅད་ཀྱི་ནད་ཐམས་ཅད་རབ་ཏུ་ཞི་བར་བྱས་སོ།ནད་མེད་པ་དང་།ནད་ཉུང་བར་གྱུར་ནས་ཀྱང་སྔ་མཁོ་བཞིན་དུ་མཐུ་དང་།སྟོབས་དང་།བརྩོན་འགྲུས་དང་ལྡན་པར་གྱུར་ཏོ།ཞེས་སྔ་མཁོ་བཞིན་ཞེས་པ་འབའ་ཞིག་བྱུང་།དེས་ན་འདི་ལ་ཁོ་བོ་ཅག་གིས་རྗེས་སུ་དཔོག་པའི་ཐབས་འདི་ཡིིས་བསམ་ཆོག་སྟེ།གལ་ཏེ།སྔ་མཁོ་ཞེས་པ་སྔོན་བཞིན་དང་སྔ་མ་བཞིན་གྱི་དོན་ཡིན་ཚེ།སྔ་མཁོ་ཞེས་པ་ཙམ་ཞིག་སྦྱར་ན་ཆོག་པ་སྟེ།བདག་གི་ལུས་འདི་སྔ་མཁོ་རྨ་མེད་པར་གྱུར་ཅིག་ཅེས་དང་།ནད་མེད་པ་དང་།ནད་ཉུང་བར་གྱུར་ནས་ཀྱང་སྔ་མཁོ་མཐུ་དང་།སྟོབས་དང་།བརྩོན་འགྲུས་དང་ལྡན་པར་གྱུར་ཏོ།་ཞེས་བརྗོད་པས་འཐུས་ཀྱང་དེ་ལྟར་ཡེ་མ་བརྗོད་པའིརྒྱུ་མཚན་གང་ཡིན་ནམ་སྙམ་ན།དེ་ནི་སྔ་མཁོ་ཞེས་པ་སྔ་མའི་དོན་ཡིན་པ་ལས།སྔ་མ་བཞིན་གྱི་དོན་མ་ཡིན་པའི་གཏན་ཚིགས་ཟང་མ་དེ་འོ།ཡང་ཁ་ཅིག་གིས་མཁོ་ལ་བཞིན་གྱི་དོན་ཡོད་ངེས་ཟེར་ན།མཁོ་ལ་དགོས་མཁོ་སོགས་ཀྱི་དོན་ཙམ་ལས་གཞན་ཅི་ཡང་བཤད་དུ་མེད་པས།སྔ་མཁོ་ཞེས་པ་སྔ་མ་ཞེས་དབུས་པ་བློ་གསལ་སོགས་གསུངས་པ་ནི་མཁས་པ་ཟླ་བྲལ་གྱི་ལུགས་སོ།གལ་སྲིད་སྔ་མཁོ་ཞེས་པ་སྔོན་བཞིན་ཞེས་བཀྲལ་ན།དེའི་རྗེས་སུ་བཞིན་ངེས་པར་སྦྱོར་དགོས་ཤིང་།དེ་སྦྱར་ན་སྔོན་བཞིན་བཞིན་ཞེས་སོགས་སུ་འགྱུར་བས་དེ་ལྟ་བུའི་ཐ་སྙད་སྦྱོར་སྲོལ་ཞིག་ཡོང་ཡེ་ཀུན་ཏུ་མི་སྲིད་པས་དོར་བར་རིགས་སོ།དེས་ན་སྔ་མཁོ་ཞེས་པ་སྔོན་བཞིན་ཞེས་འགྲེལ་མཁན་རྣམས་ཀྱིས་ཅིའི་ཕྱིར་ནོར་ཟེར་ན།དེ་ནི་སྔ་མཁོ་ཞེས་པ་སྔ་མཁོ་བཞིན་ཞེས་བཞིན་དང་མཉམ་དུ་སྦྱོར་སྲོལ་ཡོད་པའི་དབང་གིས་ཡིན་ལ།དེ་ལྟར་སྦྱར་ན་སྔ་མ་བཞིན་ཞེས་པའི་དོན་དུ་འགྲོ་ཞིང་།བསྟན་བཅོས་རྙིང་ཁུངས་ཚད་ཐུབ་དག་ཏུ་སྔ་མཁོ་བཞིན་ཞེས་སྦྱོར་བ་ལས་སྔ་མཁོ་ཞེས་མི་སྦྱོར་བ་ལ་བརྟེན་སྔ་མཁོ་ཞེས་པ་ཡང་སྔ་མ་བཞིན་ཞེས་པའི་དོན་ཡིན་འོང་སྙམ་དུ་བསམ་སྟེ་དེ་ལྟར་འགྲེལ་བ་ཡིན་པར་ངེས་སོ།